ફૂલનો ધરીયો રે મુગટ


અન્ય સંસ્કરણ

ફૂલનો ધરિયો રે, મુગટ ફૂલનો ધરિયો,
હેલી મોહનજી મરમાળે, મુગટ ફૂલનો ધરિયો... ટેક

સગંધી ફૂલોનો સરસ, મુગટ ભરિયો,
તોરા ગુચ્છ તણો ન જાયે, વર્ણન કરિયો... ૧

ગજરા બાજુ હાર હજારી, પેરી ડોલરિયો,
મંદિરિયે પધાર્યા મારે, કુંવર કેસરિયો... ૨

ફૂલ પછેડી ઓઢી મારા, મનડાને હરિયો,
જીવનજીની શોભા જોઈ, આંખડિયો ઠરિયો... ૩

ફૂલ ચાખડિયું પેરી ચટચટ, ચાલે નટવરિયો,
પ્રેમાનંદ કે એવો આવી, અંતરમા ગરિયો... ૪

પ્રેમાનંદ સ્વામી
ભક્તિપદ